ལོ་ཡི་འཁོར་མོ་ནི་ཕ་ཡུལ་གྱི་བར་སྣང་ན་འཕྱུར་བཞིན་པའི་སྤྲིན་ནག་དམ་མེ་དུམ་མེ་དེ་དག་དང་འདྲ་བར་ད་ཡོད་ད་མེད་ཀྱི་ཚུལ་གྱིས་ཡལ་དུས།འུ་ཅག་གི་མེ་ཁ་མ་སོས་པའི་ཡ་ཆུང་གི་བསམ་དོན་དཀར་བོ་དེ་ལ་ལོ་ཟླའི་བཙའ་རོ་ཆགས་སྲིད་ལ།བཙའ་རོ་དེ་ཕྱི་མཁན་དང་འདྲད་མཁན་གྱི་རྣམ་ཤེས་ཕྲ་མོ་ཞིག་ཡོད་མེད་ལའང་སེམས་ཁྲལ་ཆེ་ཨང་།ཕ་ཡུལ་གོར་མོ་འདིའི་ནང་ལུང་ནས།ཆུ་ལྟར་བཞུར་ཐུབ་ལ་རྡུལ་བཞིན་འཚུབ་ཐུབ་པའི་ངའི་སྙན་ངག་གི་ཚིག་འབྲུ་རེ་རེའི་གསོན་ཤུགས་དང་རིན་ཐང་ཁྱོད་ཁོ་ནས་འཇིབ་ཐུབ་པ་འདྲ།ངས་སྙན་ངག་གྲུ་བཞི་ཞིག་བྲིས་ན་ཁྱོད་ཀྱིས་གྲུ་བཞིའི་རང་བཞིན་རྟོགས་ཐུབ་ལ་ངས་སྙན་ངག་ནར་མོ་ཞིག་བྲིས་ན་ཁྱོད་ཀྱིས་ནར་མོའི་དབྱིབས་མདོག་མཐོང་ཐུབ་པ་ནི་ང་ལ་མཚོན་ན་ནང་སེམས་ཀྱི་བདེ་སྐྱིད་ཆེས་དྭངས་མ་དེ་ཡིན།དེ་བས།ངས་ཁྱོད་ཀྱི་སྙན་ལམ་དུ་ཞུས་པའི་སེམས་གཏམ་འདི་དང་ཡང་ན་སྔོན་ཆད་བརྗོད་ཟིན་པ་དག་དང་མ་འོངས་པ་ན་བརྗོད་པར་འགྱུར་བ་དག་ནི།བསླུ་བ་མེད་ཅིང་ཚུལ་འཆོས་མེད་ལ།ཁྲམ་རྟགས་དང་གཅམ་གསག་གི་ཆ་ནི་དེ་ལས་ཀྱང་མེད་པར་ཁྱོད་ཀྱིས་རང་གི་ལུས་ཀྱི་ཚིལ་དྲེག་དང་མཉམ་དུ་བསྲེས་ཆོག་པའི་མི་ཚེའི་སྲུང་འཁོར་དེ་བྱས་ན་གང་འདྲ།གྲོགས་པོ།ད་ནི་སེམས་ནང་དུ་མེ་བཞིན་འབར་ཡོང་བའི་སྙན་ངག་ཅིག་གིས་འཕྲིན་ཡིག་འདིའི་མགོ་མཇུག་རེ་ཞིག་སྡོམ་འཇོགབཀྲ་ཤིས་བདེ་ལེགས།